Okresná prokuratúra Bratislava II 
Kvetná 13, 820 05 Bratislava 25

Sp. zn. : 3 Pv 359/12/1102	Bratislava II, 17.5.2012
EEČ : 2-9-40-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava II
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
obvinená XXXXX dňa 18.4.2012 v čase okolo 19.10 h v Bratislave, na Ružinovskej ul. z priestorov Univerzitnej lekárne, z výdajného pultu bez použitia násilia odcudzila pánsku hnedú koženkovú príručnú tašku s obsahom 1 ks krabička cigariet zn. Davidoff, 1 ks zapaľovač bielej farby, občiansky preukaz a vodičský preukaz na meno XXXXX, doklad od emisnej kontroly, STK, doklad o zaplatení zákonnej poistky a osvedčenie o evidencii od vozidla XXXXX a to tým spôsobom, že zabudnutú tašku zobrala z výdajného pultu a vložila ju do tašky, vyšla von z lekárne a dala sa na útek, pričom bola následne zadržaná hliadkou OO PZ Ružinov-východ, čím spôsobila poškodenému XXXXX, nar. XXXXX, bytom XXXXX, XXXXX škodu na odcudzení vo výške cca 100,- EUR a obvinená sa uvedeného skutku dopustila aj napriek tomu, že bola za obdobný skutok riešená v blokovom konaní za spáchanie priestupku proti majetku podľa § 50 ods. 1 Zákona NR SR č. 372/90 Zb. dňa 29.4.2011 v čase o 10.30 h blokovou pokutou nezaplatenou na mieste činu, č. bloku AB 162539 na sumu 30,- EUR, vydaného policajtom OO PZ Ružinov-východ, čím bol priestupok v zmysle § 84 prejednaný v blokovom konaní

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia Policajného zboru XXXXX II Ružinov- východ bolo dňa 18.04.2012 pod ČVS:ORP-1185/RV-B2-2012 podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 vznesené obvinenie XXXXX pre úmyselný prečin krádeže podľa § 212 ods. 2 písm.f) Trestného zákona na tom skutkovom základe, ako je uvedený v predmetnom uznesení.
Obvinená XXXXX je dôvodne podozrivá zo spáchania prečinu v zmysle § 212 ods. 2 písm.f) Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov.
Obvinená XXXXX sa k spáchaniu skutku v plnej miere priznala. Uviedla, že skutok sa stal tak, ako je to uvedené v uznesení o vznesení obvinenia, celé svoje konanie úprimne oľutovala s tým, že nevie, čo ju to napadlo. Zároveň pri výsluchu, po poučení, výslovne dala súhlas na podmienečné zastavenie trestného stíhania. 
Spáchanie skutku obvinenou je ďalej, okrem samotného priznania sa, preukázané výpoveďou svedka - poškodeného XXXXX, svedka XXXXX, kamerovým záznamom a listinným dôkazmi, z ktorých predovšetkým poukazujem na blok na nezaplatenú pokutu pod číslom AB 162539 zo dňa 29.04.2012, na priestupkovú lustráciu a na úradný záznam.
 Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
     a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
     b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
     c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
Podľa § 216 ods. 2 Trestného poriadku som obvinenej súčasne určila skúšobnú dobu v trvaní 12 mesiacov.
Obvinená XXXXX nebola okrem už spomínaného priestupku proti majetku  v mieste bydliska prejednávaná pre priestupok a doposiaľ nebola súdne trestaná.
Obvinená sa k trestnému činu priznala, s podmienečným zastavením trestného stíhania súhlasila, jej vyhlásenie bolo vykonané slobodne, vážne a zrozumiteľne a tak vzhľadom na vyššie uvedené skutočnosti, osobu obvinenej, s prihliadnutím na jej doterajší život, keďže ide o osobu doposiaľ netrestanú, ktorá doteraz žila bez väčších excesov z noriem spoločnosti a na okolnosti prípadu som dospela k záveru, že u obvinenej XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce.
Na základe vyššie uvedeného som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.). Skúšobná doba začína plynúť právoplatnosťou uznesenia o podmienečnom zastavení trestného stíhania. Ak bude obvinená v skúšobnej dobe viesť riadny život, rozhodnem, že sa osvedčila. Inak rozhodnem, a to prípadne aj počas skúšobnej doby, že sa v trestnom konaní pokračuje.

JUDr. Jana Mičková
prokurátorka